# Nová ŠKODA KUSHAQ: Vozidlo svetového formátu vyrobené

# v Indii

* Prvé sériové vozidlo postavené na platforme MQB-A0-IN, vyvinuté spoločnosťou ŠKODA AUTO špeciálne pre indický trh
* KUSHAQ ponúka typické prednosti vozidla ŠKODA a je vytvorený na mieru požiadavkám indických zákazníkov
* Kompaktné SUV presvedčí svojím výrazným dizajnom, veľkorysým priestorom, výborným komfortom, vysokou úrovňou bezpečnosti a súčasne úspornými motormi TSI a modernými infotainment systémami
* Svetová premiéra nového vozidla ŠKODA KUSHAQ sa bude konať v marci v Indii
* V rámci projektu INDIA 2.0 zodpovedá spoločnosť ŠKODA AUTO za všetky aktivity koncernu Volkswagen na indickom subkontinente

****Bratislava, 25. január 2021 – Predstavením modelu KUSHAQ vstupuje spoločnosť ŠKODA AUTO na indickom trhu do novej éry. Kompaktné SUV ponúka veľkorysý priestor, typický pre vozidlá ŠKODA, pričom je dostupné s dvomi úspornými motormi TSI. KUSHAQ je prvé sériové vozidlo značky ŠKODA postavené na platforme MQB-A0-IN. Ide o verziu modulárnej platformy MQB, ktorá bola špeciálne upravená spoločnosťou ŠKODA AUTO pre indický trh. Vozidlo ponúka typické prednosti vozidiel ŠKODA, medzi ktoré patrí výrazný vzhľad, vysoká úroveň komfortu a bezpečnosti, ako aj najmodernejšie infotainment systémy. Je vytvorený na mieru požiadavkám indických zákazníkov. Nová ŠKODA KUSHAQ bude mať premiéru v marci 2021 v Indii.****

Thomas Schäfer, predseda predstavenstva spoločnosti ŠKODA AUTO, uviedol: "*Novým vozidlom ŠKODA KUSHAQ začína automobilka ŠKODA na indickom subkontinente novú éru. V rámci projektu INDIA 2.0 zodpovedá spoločnosť ŠKODA AUTO za všetky aktivity koncernu Volkswagen na indickom trhu. Modelovú ofenzívu celkom štyroch nových kompaktných vozidiel značiek ŠKODA a Volkswagen zahajuje práve ŠKODA KUSHAQ. Všetky modely sú postavené na modulárnej platforme MQB-A0-IN, ktorú spoločnosť ŠKODA AUTO upravila špeciálne pre potreby indického trhu. Som si istý, že tento model presvedčí indických zákazníkov.*"

Gurpratap Boparai, generálny riaditeľ spoločnosti ŠKODA AUTO Volkswagen India Private Limited, dodal: "*Predstavenie nového vozidla ŠKODA KUSHAQ je prvou z niekoľkých premiér vozidiel v rámci projektu INDIA 2.0. Tento model bol vyvinutý v Indii s ohľadom na sofistikované a náročné požiadavky zákazníkov. Sme hrdí na to, že v budúcnosti budú predstavené ďalšie vozidlá postavené na špecifickej indickej platforme MQB A0-IN. ŠKODA KUSHAQ bola vyvinutá s využitím rozsiahlych znalostí indického trhu a bola upravená tak, aby ponúkla vysokú hodnotu pri zachovaní kvality typickej pre značku ŠKODA.*"

**ŠKODA KUSHAQ je kompaktná, no napriek tomu priestranná**

Predstavením vozidla KUSHAQ vstupuje ŠKODA AUTO na indickom subkontinente prvýkrát do rýchlo rastúceho segmentu kompaktných SUV. Po vozidlách KODIAQ a KAROQ ide už o tretie SUV ponúkané v Indii. ŠKODA KUSHAQ, ktorá je postavená na báze modulárnej platformy MQB-A0-IN, sa skvele hodí do indických veľkomiest. Vďaka veľkému rázvoru 2 651 mm, robustnému vzhľadu a veľkým kolesám, vyzerá vozidlo opticky väčšie. ŠKODA KUSHAQ ponúka pôsobivý, variabilný interiér, typický pre vozidlá značky ŠKODA, veľkorysý priestor pre päť cestujúcich a veľký batožinový priestor. V závislosti na výbave má ŠKODA KUSHAQ v štandardnej výbave LED predné svetlomety a LED svetlá pre denné svietenie. Zadné a brzdové svetlá sú tiež vybavené výraznými, rýchlo reagujúcimi LED diódami.

**V ponuke sú dva výkonné a úsporné motory TSI**

Nový automobil ŠKODA KUSHAQ s pohonom predných kolies môže byť vybavený jedným z úsporných zážihových motorov TSI so zdvihovým objemom 1,0 a 1,5 l. V závislosti na danom modeli je v ponuke šesťstupňová manuálna prevodovka, šesťstupňová automatická prevodovka či sedemstupňová automatická prevodovka DSG. Vďaka výhodám technológie TSI ponúkajú oba motory skvelý výkon a nízku spotrebu paliva.

**Štandardne dodávaná klimatizácia, moderné infotainment systémy**

Zvýšená pozícia sedadiel typická pre vozidlá SUV zabezpečuje dobrý výhľad. Výškovo nastaviteľné sedadlo vodiča a nastavenie polohy volantu umožňujú nastavenie podľa individuálnych potrieb. Moderné infotainment systémy majú centrálny dotykový displej. Príjemnú klímu vo vozidle zabezpečuje v závislosti na výbave štandardne dodávaná manuálna klimatizácia alebo automatická klimatizácia Climatronic.

**Vysoká úroveň bezpečnosti a asistenčných systémov pre optimálny komfort**

ŠKODA KUSHAQ ponúka vysokú úroveň aktívnej a pasívnej bezpečnosti a mnoho asistenčných systémov. Cestujúcich chráni až šesť airbagov, medzi ktoré patrí airbag vodiča a spolujazdca a na želanie dodávané hlavové a bočné airbagy vpredu. Systém ESC zabezpečuje vysokú bezpečnosť počas jazdy. Asistent pri rozjazde do kopca, svetelný, dažďový senzor a tempomat ďalej zvyšujú bezpečnosť a komfort jazdy. V ponuke je súčasne systém monitorovania tlaku v pneumatikách.

**ŠKODA KUSHAQ je prvé auto v rámci modelovej ofenzívy projektu INDIA 2.0**

Od júna 2018 zodpovedá ŠKODA AUTO v rámci projektu INDIA 2.0 za všetky aktivity koncernu Volkswagen na indickom subkontinente. Cieľom tohto projektu je dlhodobé posilnenie pozície spoločnosti ŠKODA AUTO a koncernu Volkswagen na indickom trhu výrazným rozšírením ponuky vozidiel v objemovom segmente. V rámci tohto projektu investuje koncern Volkswagen celkom jednu miliardu eur, z toho 275 miliónov eur do výskumu a vývoja kompaktných SUV a liftbackov. ŠKODA AUTO spravuje v Indii tiež aktivity značiek Audi, Porsche a Lamborghini. Takmer 30 modelov pokryje požiadavky rôznych segmentov trhu a ich cenové stratégie. Od októbra 2019 riadi ŠKODA AUTO spoločnosť ŠKODA AUTO Volkswagen India Private Limited (SAVWIPL), ktorá vznikla zlúčením troch bývalých samostatných spoločností a ktorá zastrešuje všetky lokálne aktivity koncernu Volkswagen.

**Modulárna platforma MQB-A0-IN vyvinutá priamo v Indii pre miestny trh**

Nový automobil ŠKODA KUSHAQ a budúce veľkosériové modely sú postavené na modulárnej platforme MQB-A0-IN, ktorá je vyvíjaná v Indii. Táto platforma už spĺňa nové, prísnejšie bezpečnostné a emisné normy platné v Indii. U nových vozidiel je plánovaná vysoká úroveň lokalizácie, ktorá bude dosahovať 95 %. Technický vývoj prebieha v Technologickom centre v Pune, ktoré bolo otvorené v januári 2019. Veľkú úlohu pri vývoji platformy MQB-A0-IN zohral tím 250 indických inžinierov. Ich bohaté technologické znalosti a presná znalosť miestneho trhu tak umožňujú cielene, pružnejšie a oveľa rýchlejšie reagovať na meniace sa potreby indických zákazníkov. V roku 2019 bolo v Indii, ktorá má viac ako 1,3 miliardy obyvateľov, predaných približne tri milióny vozidiel.

**ŠKODA AUTO má na indickom trhu dlhú tradíciu**

V 30. rokoch absolvovalo niekoľko výprav diaľkové jazdy s vozidlami ŠKODA z vtedajšieho Československa do Indie. V druhej polovici 30. rokov dovážala automobilka do Indie ročne až 90 vozidiel ŠKODA. V roku 1938 to znamenalo siedme miesto medzi 39 exportnými trhmi mladoboleslavskej značky. V roku 2001 založila spoločnosť ŠKODA AUTO prvýkrát vlastnú dcérsku spoločnosť pôsobiacu na indickom trhu. V súčasnej dobe prevádzkuje spoločnosť SAVWIPL závody v Aurangabad a v Pune, Technologické centrum v Pune a ŠKODA AUTO DigiLab India založenú na začiatku roka 2020 s pobočkami v Gurugrame a Pune. Aktuálne ponúka ŠKODA AUTO na indickom trhu modely RAPID, OCTAVIA, vlajkovú loď SUPERB a SUV modely KODIAQ a KAROQ.

**Pre ďalšie informácie, prosím, kontaktujte:**

Lenka Kalafut Lendacká, PR manager, ŠKODA AUTO Slovensko s.r.o.

T +421 904 701 339

lenka.kalafut.lendacka@skoda-auto.sk

|  |  |  |  |
| --- | --- | --- | --- |
| Výsledek obrázku pro twitter facebook instagram logo | [/SkodaAutoSK](https://www.facebook.com/SkodaAutoSK) | Výsledek obrázku pro twitter facebook instagram logo | [/SkodaAutoSK](http://www.instagram.com/SkodaAutoSK) |

**ŠKODA AUTO**

* sa v rámci programu “NEXT LEVEL ŠKODA” zameriava na tri priority: rozšírenie modelového portfólia smerom k vstupným segmentom, pôsobeniu na nových trhoch pre ďalší rast vo veľkoobjemovom segmente a konkrétne pokroky v oblasti ekológie a diverzity.
* v súčasnosti ponúka zákazníkom 10 modelových radov osobných automobilov: CITIGOe iV, FABIA, RAPID, SCALA, OCTAVIA, SUPERB, KAMIQ, KAROQ, KODIAQ a ENYAQ iV,
* v roku 2020 dodala zákazníkom celosvetovo viac než jeden milión vozidiel.
* Je už 30 rokov súčasťou koncernu Volkswagen, jedného z globálne najúspešnejších automobilových výrobcov. ŠKODA AUTO v koncernovom zväzku samostatne vyrába a vyvíja popri vozidlách tiež komponenty ako motory a prevodovky.
* Prevádzkuje tri výrobné závody v Českej republike; vyrába v Číne, Rusku, na Slovensku a v Indii, väčšinou prostredníctvom koncernových partnerstiev, ďalej tiež na Ukrajine v spolupráci s lokálnom partnerom.
* Zamestnáva celosvetovo zhruba 42 tisíc pracovníkov a je aktívna na viac než 100 trhoch.